O‘zbekiston va Germaniya moliyaviy hamkorlik bo‘yicha 12,3 mln yevrolik bitim imzoladi

Germaniya va O‘zbekiston hukumati 2017-2018 yillarga mo‘ljallangan, umumiy qiymati 12,3 mln yevro miqdoridagi moliyaviy hamkorlik to‘g‘risida bitim imzoladi. Hujjat 2017 yil 19 iyul kuni Berlinda bo‘lib o‘tgan hukumatlararo muzokaralar bayonnomasi asosida imzolandi, deya xabar berdi Germaniyaning Toshkentdagi elchixonasi.
28 mart kuni O‘zbekiston Milliy bankida «Germaniya Federativ Respublikasi hukumati va O‘zbekiston Respublikasi hukumati o‘rtasida 2017-2018 yillar mobaynida moliyaviy hamkorlik to‘g‘risida»gi 12,3 mln yevrolik bitim imzolandi.
Germaniya hukumati nomidan hujjatni GFRning O‘zbekistondagi elchisi Gyunter Overfeld, O‘zbekiston hukumati nomidan - O‘zbekiston Respublikasi Investitsiyalar bo‘yicha qo‘mita raisining o‘rinbosari Shuhrat Vafoyev imzoladi.
Bitim sog‘liqni saqlash sohasida loyihalar amalga oshirishni nazarda tutadi: O‘zbekiston viloyatlarida sil kasalligiga qarshi kurash bo‘yicha loyiha doirasida ko‘p tarmoqli tibbiyot markazlarini modernizatsiya qilish va maxsus laboratoriyani jihozlash.
Qayd etilishicha, 1993 yildan buyon Germaniya hukumati tomonidan texnik va moliyaviy hamkorlik doirasida ajratilgan mablag‘lar miqdori 341 mln yevrodan oshdi.